"SETSWANA PUO YA GAE R-3 setlhangwa gore ba bangwe ba se buise -barutwana ba Kgato ya Motheo ba ka se kwale tiro ya bona gape, fela ba ka e tseleganya ka go thala mola mo godimo ga lefoko le le sa batlegeng le go tlaleletsa kgang fa go tlhokegang teng. Mokwalo Tokomane ya Pegelo ya Pholisi ya Bosetšhaba ya Kharikhulamo le Tlhatlhobo e tlamela ka thulaganyo e e rulagantsweng sentle ya dikgono tsa go ruta mokwalo, mo dinakong tse dikhutshwane mo mephatong e e farologaneng, bonnye metsotso e ka nna 15 ka letsatsi. Lenaneo la pele ga mokwalo kgotsa la tshimololo ya mokwalo Pele o ruta mokwalo o o tlhomameng mo Mophatong 1, barutwana ba tshwanelwa ke go sala morago lenaneo la pele ga mokwalo go tlhabolola pharologano ya pono ya bona, go aga mesifa e mennye le e megolo le kgolagano ya matlho le letsogo, setshwantsho sa mmele jj. Ba tlhoka go rutiwa go tshwara phensele ka mokgwa wa tshwanelo, go kwala ditlhaka, ntlha e ba simololang mo go yona, le ntlha e ba tsamaisetsang mokwalo kwa go yona, bogolo, popego, le gore tlhaka e lebelela kae. Fa morago ga se, o ka kaela barutwana ka go baya ditlhaka le go ntsha sebaka mo gare ga tsona le mo gare ga mela. Mokgwa o o siameng wa go nna/dula le ona o botlhokwa. Barutwana ba bannye go le gantsi, ba na le bothata jwa go kopolola ditlhaka go tswa mo patitšhokong ka gonne matlho a bona a tlhoka go tomama mo patitšhokong le mo tsebeng e e fa pele ga bona mme kgakologelo ya bona e khutshwane ya tlhaloganyo e ka tswa e sa nonofa sentle. Go a thusa go neela barutwana ba Mophato wa 1-3 dikgemetšhana tsa go kwalela tse di nang le ditlhaka tse di kwadilweng mo moleng gore barutwana ba di kopolole ka nako ya mokwalo. Go fetela kwa mokwalong o o kopaneng/ tshwaraganeng Kwa bofelong jwa Mophato 1, barutwana ba tshwanetse go kgona go kwala ditlhakakgolo le ditlhakannye tsotlhe ka nepagalo le ka thelelo le go kgona go kopolola dipolelo sentle go tswa mo patitšhokong kgotsa go tswa mo dikgemetšhaneng tsa mafoko. Mo Mophatong 2 barutwana ba godisa lobelo lwa bona lwa go kwala mokwalo o o kopaneng/tshwaraganeng, mme ke mo mophatong o, mo dikolo di simololang go ruta go kwala ka mokwalo o o kopaneng/tshwaraganeng. Le fa tlhopho e e mabapi le mokwalo e le ya sekolo/porofense, barutwana ba tshwanelwa go rutwa go kwala ka mokwalo o o kopaneng/tshwaraganeng mo bokhutlong jwa Mophato wa 3. Barutwana ba le bantsi ba fetogela kwa mokwalong o, mo halofong ya ntlha ya Mophato 3. Didiriswa Mo Mophatong 1, barutwana ba simolola go kwala mo dipampiring tse di se nang sepe ba dirisa dikheraeyone tsa mafura. Fa nako e ntse e ya, ba tswelela go kwalela mo bukeng ya mela ya 17mm ba dirisa diphensele mo dithutong tsa mokwalo o o tlhomameng, le mo Mophatong wa 2 dikolo tse di dintsi di rata go tswelela go dirisa dipampiri tse di se nang sepe mo ditirokwalong tse dingwe. Mo Mophatong 3, barutwana ba simolola go dirisa buka ya methalo ya 8.5mm. Nako e e siameng ya phetogo e tla ikaega ka gore barutwana ba mo maemong afe le gore pholisi ya sekolo yona ya reng ka ga se. Dikgoreletsi mo go ithuteng Dipakathuto tsa puo di tshwanelwa ke go neelana ka ditšhono tsa go tshegetsa barutwana mo dikgoreletsing tsa go ithuta, go nonotsha ba ba dirang sentle le go ba thusa ka ditirwana tsa tlhatlhobo le nako ya go kwala. Tirokwalo e tshwanetse go tshwaiwa le go tlhokomelwa ke morutabana gore a kgone go bona tswelelopele ya morutwana mongwe le mongwe, le go e lekola e bile e dirisiwe go nna motheo wa dikgato tse di ka tsewang mo go ithuteng. CAPS 21"